Trompop-botsings grootste rede vir padsterftes | Nuus24
Kaapstad - Trompop-botsings is die hoofrede vir noodlottige ongelukke in die feestyd. RSG berig 'n woordvoerder van die Padverkeerbestuurskorporasie, Ashref Ismail, sê dit 'n kommerwekkende tendens. Beserings wat in sulke ongelukke opgedoen word wissel van rug- en breinbeserings tot beenbreuke en selfs verlamming. Ismail sê faktore soos moegheid, alkoholmisbruik, voertuie wat gly of bestuurders wat daaroor beheer verloor lei meestal tot trompopbotsings.
Die minister van vervoer, Ben Martins, het motoriste gemaan om hulle lewe bo persoonlike gemak te plaas tydens die feestyd. Martins sê indien elke motoris daarna streef om 'n lewe te red, sal die land aansienlik vordering maak in die stryd teen padsterftes. Meer as 770 mense is al sedert die begin van die feestyd op die land se paaie dood.